Fakta om '§ 5.2-renovering'

Ordningen har sit navn efter § 5, stk. 2 i boligreguleringsloven af 1996.

Hvis en privatejet lejebolig er renoveret for et beløb på mindst 2.255 kroner per kvadratmeter eller i alt 257.894 kroner, har udlejeren mulighed for at fastsætte huslejen, så den "ikke væsentligt overstiger det lejedes værdi”. Ellers er udlejeren af lejligheden underlagt den såkaldte omkostningsbestemte husleje.

Hvis udlejeren renoverer i et omfang som skrevet herover, så kan udlejeren som en tommelfingerregel fordoble huslejen.

En ekspertrapport fra Transport- og Boligministeriet angiver cirka 2.850 billige lejeboliger, der hvert år fra 2006 til 2018 har fået udført '§ 5.2-forbedringer'.

Rapporten finder samtidig, at cirka 76 procent af de lejeboliger, der har undergået en 5.2-renovering, ligger omkring hovedstaden, i Aarhus, Odense eller Aalborg.

§ 5, stk. 2 i boligreguleringsloven er fra 1996. Den blev i sin tid indført for at øge incitamentet for ejere af private udlejningsejendomme til at renovere deres ejendomme.

Kilde: Transport- og Boligministeriet.